Η Εναλλακτική Παρέμβαση Δικηγόρων Αθήνας δηλώνει για  άλλη μία φορά την από θέση αρχής αντίθεσή της στο νέο Κώδικα Εναλλακτικής Επίλυσης Διαφορών.
Πρόκειται για ένα νομοσχέδιο ταξικό, το οποίο χωρίς διαβούλευση και συμμετοχή των δικηγορικών συλλόγων έχει συγκροτηθεί κάτω από την πίεση ισχυρών δυνάμεων της αγοράς, οι οποίες επιδιώκουν την ιδιωτικοποίηση της παροχής δικαστικής προστασίας για τους πλούσιους και την περαιτέρω δυσχέρανσή της τους φτωχούς.
Πρόκειται για ένα νομοσχέδιο το οποίο καθιστά υποχρεωτική τη διαμεσολάβηση σχεδόν για το σύνολο των υποθέσεων των πολιτικών δικαστηρίων και προσθέτει παράβολα, έξοδα, ευθύνες, προθεσμίες, διαδικασίες, κινδύνους και εμπόδια στους ασθενέστερους διαδίκους και τους μαχόμενους δικηγόρους.
Είναι χαρακτηριστική η επιμονή της κυβέρνησης παρά την αποτυχία όλων τον προηγούμενων διατάξεων υποχρεωτικής συμβιβαστικής απόπειρας και διαμεσολάβησης να θεσπίζει νομοθετήματα που την καθιστούν υποχρεωτική. Γιατί υπηρετεί την κυβερνητική ανάγκη να ξεφορτώσει τα δικαστήρια από υποθέσεις αντί να προσλάβει δικαστές και υπαλλήλους και να βελτιώσει τις υποδομές τους. Είναι το συμπλήρωμα της διάλυσης των ειρηνοδικείων με τον δικαστικό χάρτη και της απεμπόλησης της υποχρέωσής του κράτους να παρέχει δικαστική προστασία.
Η εξαίρεση των εργατικών διαφορών που ούτως ή άλλως στο μεγαλύτερο τους μέρος διέπονται από διατάξεις αναγκαστικού δικαίου κατά του περιεχομένου των οποίων δεν υπάρχει ελεύθερη διάθεση και η αύξηση του ορίου των διαφορών από αυτοκίνητα στις 60.000€ και των υποθέσεων νέας τακτικής διαδικασίας στις 20.000€ δεν μεταβάλλει τη συνθήκη, ούτε καθιστά δεκτικό προσέγγισης το νομοσχέδιο για βελτιωτικές και εποικοδομητικές προτάσεις.
Οι δικηγορικοί σύλλογοι πρέπει να σταθούν απέναντι σε αυτό επί της αρχής, κατ άρθρον και στο σύνολο του διεκδικώντας την αποκατάσταση της έννομης και δικαστικής προστασίας των πολιτών με απλές διαδικασίες και χωρίς υψηλό κόστος πρόσβασης στη δικαιοσύνη.


.

